**Innkomne forslag**

*Forslag til vedtak på OTKs årsmøte 2017:*

«OTKs styre gis fullmakt til å selge bane 12, barnebanene og kilen i sørvest, samt å pantsette, men ikke selge bane 11 (Centercourt) før det eventuelt skulle være absolutt nødvendig, for å skaffe tilstrekkelige midler til oppføring av et 4 baners miljøtilpasset, tilbaketrukket hallprosjekt med gress på taket i nordøstre del av OTKs eiendom.»

Fordelen med dette forslaget er at klubbhusdelen, med fasader og terrasser, vender mot sørvest, samtidig som dagens utebaner (3,5,7,4,6,8, 9 og 11 (centercourt) beholdes og blir liggende foran klubbhusdelen mot sørvest. I tillegg anlegges en ny centercourt arena foran klubbhusfasaden mot nordvest.

Forslaget inneholder like mange utebaner som styrets forslag (9), men sikrer langt større bevaring av OTKs eksisterende, sammenhengende attraktive baneanlegg og uteområde. Det gir også fortsatt mulighet for boblebaner i vintersesongen. Medtas disse oppnås hele 7 innendørsbaner.

Dette prosjektet underordner seg også landskapsområdet på en hensynsfull måte, virker ikke ruvende og overdimensjonert og har stor grad av støtte hos naboene.

Vi mener dette forslaget fortjener generalforsamlingens tilslutning og at avstemming foretas. Den forsinkelse dette forslaget medfører i Plan- og bygningsetatens behandling oppveies raskt av fare for større forsinkelser som følge av naboers ankemuligheter til fylkesmannen og eventuelle rettssaker dersom styrets forslag til hallprosjekt og boligbebyggelse vedtas.

Stig Nielsen Mette Winderen Per Erik Dahl